Uggi Agnarsson , læknir á Landspítala , sendi tölvupóst og vildi láta breyta íslenska heitinu á þeim sjúkdómi sem nefndur er diverticular disease of large intestine í Alþjóðlegu sjúkdómaskránni ICD 10 , sarpsjúkdómur í digurgirni . Í staðinn vildi hann taka upp heitið sekksjúkdómur í digurgirni . Nefna má að orðið diverticulum er latneskt að uppruna , myndað úr forskeytinu de - ( frá ) , sagnorðinu vertere ( að snúa ) og viðskeytinu -culum , sem er smækkunarending . Bein orðhlutaþýðing gæti þannig verið lítið útskot . Heitið diverticulum er í læknisfræðinni notað um poka eða sekk sem greinist út frá holu líffæri , ýmist eðlilegt fósturfræðilegt fyrirbæri ( pancreatic diverticulum , thyroid diverticulum ) eða sjúklegt ( esophageal diverticulum , Meckel´s diverticulum , urethral diverticulum og fleira ) . Uggi nefndi að honum líkaði ekki orðið sarpur sem heiti á diverticulum , þar sem sarpur merkti gjarnan forðabúr , en ekki væri um neina markvissa forða-söfnun að ræða í digurgirnissarpi . Undirritaður fletti þegar upp í ritmálsskrá Orðabókar Háskólans og fann þar rúmlega 20 notkunardæmi . Mörg þeirra vísa einmitt til þess að fuglar hafi eins konar geymslupoka í meltingarvegi , sem á íslensku nefnist sarpur , og þess vegna er oft talað um að safna í sarpinn þegar einhverju er safnað saman til geymslu . Heitið sarpur er tilgreint í Íslenskum læknisfræðiheitum Guðmundar Hannessonar frá 1954 , diverticulum esophagi , og er þar eignað Vilmundi Jónssyni . Samkvæmt Orðsifjabók Ásgeirs Blöndal Magnússonar er orðið þó frá 16. öld og hefur verið notað um fyrrgreindan , fremsta hluta meltingarfæra fugla og skordýra . Í mjög athyglisverðri umfjöllun um uppruna þess er meðal annars bent á latnesku sögnina sorbeo , gleypa í sig , renna niður . Orðið sekkur fannst einnig í ritmálsskránni og gaf leitin rúmlega 60 notkunardæmi . Algengasta merkingin virtist vera poki . Íslensk orðabók Eddu gaf merkingarnar 1. ( stór ) poki , balli og 2. vaðmálsstrangi . Í Íðorðasafni lækna kemur orðið sekkur fyrir í heitinu hársekkur , hair follicle , folliculus pili . Þess má að lokum geta að upprunalega latneska orðið saccus kemur fyrir í Líffærafræðiheitunum og nefnist poki á íslensku , saccus lacrimalis , tárapoki , og einnig sacculus , sem þar hefur fengið íslenska heitið posi , sacculus laryngis , barkakýlisposi . Undirritaður er alveg tilbúinn til þess að fallast á röksemd Ugga og gera tillögu um að íslenska heitið á diverticulum verði sekkur . Í fyrrgreindu sjúkdómsheiti , diverticular disease , kysi undirritaður þó að fleirtalan væri notuð og þannig talað um sekkjasjúkdóm . Sama ætti þá við um diverticulitis , sekkjabólgu , og diverticulosis , sekkjafjöld . Gaman væri að heyra skoðanir annarra . Ari Jóhannesson , læknir á Landspítala , hringdi og bað um stutta yfirferð á íslensku heitunum á þeim fyrirbærum sem nefnd eru nodus eða nodulus á fræðimálinu . Uppflettingar í fósturfræði - , líffærafræði - og vefjafræðiheitunum gefa til kynna að íslenska heitið á nodus sé hnútur en að nodulus sé hnökri . Rétt er þó að minnast þess að eitilvefur líkamans , textus lymphoideus , skipar sér í ein-ingar sem hver um sig nefnist nodus lymphaticus , á íslensku eitill . Sigurður Böðvarsson , krabbameinslæknir , sendi tölvupóst og bað um þýðingu á enska heitinu inflammatory breast cancer , en það er ekki að finna í Íðorðasafni lækna . Um er að ræða sérstaklega ágenga tegund af brjóstakrabbameini . Hún gefur sig til kynna með einkennum sem fremur virðast benda til bólgu í brjóstinu en krabbameins . Undirritaður setti saman nokkrar einfaldar tillögur og lagði fyrir Sigurð : brjóst ( a ) krabbamein með bólgu , bólgukrabbamein í brjósti , bólgubrjóst ( a ) krabbamein og brjóstabólgukrabbamein . Honum leist best á heitið bólgukrabbamein í brjósti . Í pistli 187 var lýst eftir íslenskum heitum á bandi sem hnýtt er umhverfis legháls til að koma í veg fyrir fósturlát við leghálsbilun . Ekki hefur orðið mikið úr tillögugerð , en þó hafa eftirfarandi heiti komið fram : hringband , hringsaumur , leghálsband , leghálshaft , leghálssaumur og loksaumur . Hvaða heiti vilja kvensjúkdómalæknar helst nota Að lokum er lýst eftir íslensku heiti sem túlkað getur það tímabil eða það ástand , sem ríkir áður en einkenni tiltekins sjúkdóms birtast . Íðorðasafn lækna birtir enska lýsingarorðið preclinical , forklínískur , og tilgreinir að það sé notað til að lýsa skeiði sjúkdóms áður en einkenni hans og teikn koma fram . Til er einnig lýsingarorðið presymptomatic , sem virðist vísa til þess sama og er gjarnan notað í tengslum við rannsóknir til að greina eða útiloka sjúkdóma , sem hætta getur verið á að komi fram síðar á ævinni .